Jos lasku olisi jäänyt tokaluokkalaisen pojan yksinhuoltajaäidin maksettavaksi, perhe olisi muun muassa joutunut jättämään kotinsa. Sekä Supercell että Google kuitenkin tulivat laskussa vastaan.

Näin estät ostojen tekemisen peleissä Andoid- ja Apple-kännyköillä.

Iltalehti kertoi viime viikolla tapauksesta, jossa tokaluokkalainen poika oli tehnyt yksinhuoltajaäidilleen yli 6000 euron laskun - puhelimeen unohtuneilla isonvanhemman luottokorttitiedoilla - pelaamalla nuorten ja lasten suosiossa olevaa Clash Royale -kännykkäpeliä. Hieman yli 6400 euron lasku syntyi vain kahdessa viikossa.

Tuolloin näytti siltä, että lasku olisi ajamassa perhettä vararikkoon, sillä äiti ei olisi voinut esimerkiksi pitää perheen nykyistä asuntoa samalla, kun lyhentäisi huimaa summaa. Nyt tarina kuitenkin sai kuin saikin onnellisen lopun.

Google nimittäin lupasi juuri hyvittää lapsen tekemän laskun. Pelissä voi ostaa erilaisia apuja, jotka maksetaan Googlen Play-kaupan kautta

- Tällä hetkellä päällimmäinen tunne on helpotus ja kiitollisuus. Helpotus siitä, että saamme pitää kotimme eikä jatkossa kaikki mahdollinen raha mene velkaan. Myös kiitollisuus niitä kaikkia ihmisiä kohtaan, ketkä tsemppasivat ja halusivat auttaa, 8-vuotiaan äiti Janina Iltalehdelle sanoo.

Hän oli yhteydessä Googleen nopeasti huomattuaan huimaksi kasvaneen luottokorttilaskun. Ensimmäisellä kerralla Googlen asiakaspalvelusta epäiltiin äidin olleen tietoinen lapsen rahankäytöstä. Ymmärrystä perheen tukalalle tilanteelle ei aluksi herunut.

- He sanoivat, että heidän on oltava tarkkoina, ettei kukaan yritä vedättää heitä, mikä on ymmärrettävää. Sen takia he olivat alkuun epäileväisiä ja halusivat varmuuden, että lapsi on pelannut pelejä eikä aikuinen.

Clash Royalen pelaaminen on ilmaista, mutta pelissä voi ostaa lisäsisältöä oikealla rahalla. EVE TEIVAINEN

Iso kiitos

Jälkikäteen ajateltuna sekä hyvityksen antanut Google että Clash Royale -pelin kehittänyt suomalainen Supercell saavat äidiltä ison kiitoksen.

- Lopuksi Google oli todella ystävällinen ja halusi varmistaa, että kaikki on nyt selvitetty, ymmärretty ja lähetti vielä lisäohjeistuksen, miten toimia, ettei jatkossa tapahdu väärinkäsityksiä. Suuri kiitos myös Supercellille, joka oli heti heihin yhteyden auettua valmis auttamaan, ymmärsi tilanteen ja teki suuren taustaselvitystyön auttaakseen, Janina toteaa.

Varoitus vanhemmille

Alun perin Janina otti yhteyttä Iltalehteen varoittaakseen muita vanhempia mobiilipeleihin liittyvistä vaaroista.

Peleihin liittyen löytyy toki netistä moniakin erilaisia ohjesivustoja, mutta harva vanhempi ehtii tutustua niihin ennen kuin on liian myöhäistä.

- Me opimme sen, että joka ikiseen asiaan on perehdyttävä sataprosenttisesti, ennen kuin mitään tekee. Mobiilimaailmaan ei parane luottaa sinisilmäisesti, vaan ajattelee mieluiten pahimman kautta, että mitä voi käydä ja miten estää se, äiti neuvoo.

Tässä tapauksessa 6400 euron lasku sai alkunsa, kun 8-vuotiaan pojan vaarin luottokorttitiedot syötettiin pojan puhelimeen pientä nimipäivälahjaa varten. Luottokorttitietoja ei tajuttu poistaa, jonka jälkeen poika kerrytti tuhansien eurojen laskun tietämättään. Yksi mieleen jäänyt oppi on se, että luottokorttitietoja ei kannata puhelimelle antaa.

- Peleihin voi ostaa lahjakortteja, jotka voi sitten turvallisesti käyttää, mihin lapsi itse haluaa. Rahaa menee vain sen verran, mitä aikuinen on lahjakorttiin ladannut. Tällöin ei voi käydä virheitä, Janina ohjeistaa.

Hän kertoo viime viikkojen olleen todella kuormittavia. Hän toivoo, että muut vanhemmat eivät joutuisi samanlaiseen tilanteeseen. Jos kuitenkin joutuvat, ei saa vaipua epätoivoon, yksinhuoltajaäiti kannustaa.

- Peliyhtiöiltä löytyy kyllä ymmärrystä ja asioilla on tapana kääntyä parhain päin. On kuitenkin henkisesti hyvin stressaavaa elää viikko tai kaksi tietämättömänä rahojensa kohtalosta.